**Delegovanie do volebných komisií**

Členom volebnej komisie môže byť ten, kto dovŕšil 18 rokov veku, je spôsobilý na právne úkony a má trvalý pobyt na území Slovenskej republiky.

**Okrsková volebná komisia pre referendum**

V referende majú právo do volebných komisií delegovať jedného člena a jedného náhradníka politické strany a politické hnutia zastúpené v Národnej rade Slovenskej republiky (ďalej len „politická strana“) a petičný výbor (**vzor tlačiva sa nachádza v prílohe č. 1 tohto dokumentu) doručí** politická strana a petičný výbor za referendum primátorovi mesta v lehote uvedenej v rozhodnutí o vyhlásení referenda a to **do 24. novembra 2022 do 24.00 h**.

Člen okrskovej volebnej komisie nemusí mať trvalý pobyt v meste, v ktorom vykonáva funkciu člena okrskovej volebnej komisie. Členovi okrskovej volebnej komisie, ktorý nebude vykonávať svoju funkciu vo volebnom okrsku, v ktorého zozname voličov je zapísaný, odporúčame požiadať mesto svojho trvalého pobytu o vydanie hlasovacieho preukazu.

Podľa výsledkov volieb do Národnej rady Slovenskej republiky, ktoré sa konali v roku 2020, sú v Národnej rade Slovenskej republiky zastúpené tieto politické strany a politické hnutia:

* Sloboda a Solidarita
* SME RODINA
* ZA ĽUDÍ
* OBYČAJNÍ ĽUDIA a nezávislé osobnosti (OĽANO), NOVA, Kresťanská únia (KÚ), ZMENA ZDOLA,
* SMER - sociálna demokracia
* Kotlebovci - Ľudová strana Naše Slovensko
* petičný výbor za referendum

 **Spoločné podmienky pre delegovanie a činnosť volebných komisií**

**Oznámenie o delegovaní člena a náhradníka do volebnej komisie** **musí obsahovať:**

* meno, priezvisko a dátum narodenia člena s uvedením adresy, na ktorú možno doručovať písomnosti, telefonický kontakt, e-mailový kontakt,
* meno, priezvisko a dátum narodenia náhradníka s uvedením adresy, na ktorú možno doručovať písomnosti, telefonický kontakt, e-mailový kontakt,
* meno, priezvisko a podpis osoby
* oprávnenej konať v mene politickej strany a odtlačok pečiatky politickej strany;
* určenej pre styk s orgánom verejnej správy, ak ide o petičný výbor za referendum

**V mene petičného výboru za referendum**bude oznámenia o delegovaní členov volebných komisií podpisovať **Mgr. Igor Melicher**.

 **Oznámenie** o delegovaní člena a náhradníka do volebnej komisie možno **doručiť v listinnej forme alebo elektronicky e-mailom.** Lehota na doručenie oznámenia sa končí uplynutím posledného dňa lehoty. Na oznámenia doručené po uplynutí tejto lehoty sa neprihliada.

* **V listinnej forme** možno doručiť oznámenie o delegovaní člena
* osobne do podateľne Mestského úradu, L. Kossutha 1233/99, 077 01 Kráľovský Chlmec
* prostredníctvom pošty- na adresu Mestský úrad, L. Kossutha 1233/99, 077 01 Kráľovský Chlmec

Ak sa politická strana alebo petičný výbor za referendum rozhodla pre doručenie oznámenia prostredníctvom pošty, pre vznik členstva vo volebnej komisii je rozhodujúci dátum, kedy bolo oznámenie doručené. Nepostačuje, ak v tento deň bolo oznámenie podané na pošte.

* **Elektronicky**sa zasiela oznámenie o delegovaní člena a náhradníka do volebnej komisie **ako sken na mailovú adresu:** **info@kralovskychlmec.sk**.

Pre vznik členstva vo volebnej komisii je rozhodujúci dátum, kedy bolo oznámenie doručené do e-mailovej schránky príjemcu. Nepostačuje, ak v tento deň bolo oznámenie odoslané.

Členstvo vo volebnej komisii vzniká delegovaním člena do volebnej komisie (doručením oznámenia o delegovaní primátorovi mesta. Zložením zákonom predpísaného sľubu sa člen volebnej komisie ujíma svojej funkcie.

Volebná komisia si na svojom prvom zasadaní **určí zo všetkých členov komisie** svojho predsedu a podpredsedu **žrebom**. Žrebovanie riadi zapisovateľ volebnej komisie.

Členstvo vo volebnej komisii zaniká dňom doručenia písomného oznámenia o odvolaní člena politickou stranou alebo petičným výborom za referendum, ktorý ho delegoval alebo doručením písomného oznámenia o vzdaní sa funkcie predsedovi volebnej komisie, ktorej je členom. Predseda volebnej komisie povolá náhradníka, ak bol politickou stranou alebo petičným výborom za referendum náhradník v zákonnej lehote v oznámení určený. Členstvo vo volebnej komisii zaniká aj vtedy, ak člen nezloží sľub najneskôr desať dní predo dňom konania referenda; to sa netýka náhradníka.

Náhradník nastúpi len v prípade, ak zanikne členstvo delegovanému členovi volebnej komisie jeho odvolaním alebo vzdaním sa.

**Členovia okrskovej volebnej komisie musia pri výkone svojej funkcie zachovávať nestrannosť.**

V prípade narušenia poriadku vo volebnej miestnosti je predseda okrskovej volebnej komisie, v jeho neprítomnosti podpredseda komisie, povinný vyzvať člena okrskovej volebnej komisie, aby sa zdržal svojho konania. V prípade opakovaného narušenia poriadku vo volebnej miestnosti alebo neuposlúchnutia výzvy, predseda okrskovej volebnej komisie, v jeho neprítomnosti podpredseda komisie, požiada o pomoc orgány polície a informuje o tom prostredníctvom okresnej volebnej komisie štátnu komisiu.

Príloha č. 1

politická strana, politické hnutie alebo petičný výbor za referendum

 Ing. Karol Pataky
 Mesto Kráľovský Chlmec

 L. Kossutha 1233/99

 077 01 Kráľovský Chlmec

**Oznámenie o delegovaní člena a náhradníka do okrskovej volebnej komisie**

Podľa § 201 ods. 1 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov oznamujem,
že pre referendum v roku 2023 do okrskovej volebnej komisie

vo volebnom okrsku č. \_\_\_\_\_

**delegujem**

**za člena**

meno, priezvisko, titul dátum narodenia

adresa na doručovanie písomností

telefónne číslo e-mailová adresa

**za náhradníka**

meno, priezvisko, titul dátum narodenia

adresa na doručovanie písomností

telefónne číslo e-mailová adresa

V

Dátum

meno, priezvisko a podpis osoby oprávnenej konať
v mene politickej strany, politického hnutia
alebo osoby určenej pre styk s orgánom
verejnej správy, ak ide o petičný výbor pre referendum

odtlačok pečiatky
politickej strany alebo politického hnutia